2. ปัจจัยความเสี่ยง

ความเสี่ยงด้านทรัพยากรบุคคล

การดำเนินธุรกิจของกลุ่มฟินันซ่าเป็นธุรกิจที่ต้องพึ่งพาบุคลากรเป็นหลัก
ผู้บริหารมีนโยบายเน้นการส่งเสริมและสนับสนุนการกระจายความรับผิดชอบงานเพิ่มเติมมากขึ้น
ด้วยการว่าจ้างผู้บริหารในระดับสูงเพิ่มขึ้น รวมทั้งทีมงานบุคลากรที่มีความรู้ความสามารถ
และมีประสบการณ์หลายทีม
ซึ่งทีมงานดังกล่าวได้สร้างผลงานและช่วยให้ผลประกอบการเติบโตอย่างต่อเนื่อง ดังนั้น
หากขาดผู้บริหารหรือทีมงานหนึ่งไป ทีมงานอื่นสามารถดำเนินงานแทนได้
โดยจะส่งผลกระทบต่อการดำเนินธุรกิจของกลุ่มในอนาคตไม่มากนัก นอกจากนี้
ยังให้ความสำคัญของทรัพยากรบุคคล โดยจัดให้มีการฝึกอบรม
และเรียนรู้จากการปฏิบัติงานจริงเพื่อพัฒนาบุคลากรทั้งในระดับบริหารและระดับปฏิบัติการให้มีความรู้ความสามารถเพิ่มเติมอย่างสม่ำเสมอและเป็นไปในทิศทางเดียวกัน
รวมทั้งการให้ผลประโยชน์ตอบแทนจากการทำงานที่สัมพันธ์กับผลงานและความสามารถของพนักงานให้อยู่ในระดับที่จูงใจและอยู่ในเกณฑ์มาตรฐานตามสภาวะตลาด
เพื่อสร้างหลักประกันและความมั่นคงในการทำงานของพนักงาน
ซึ่งจะช่วยลดความเสี่ยงในการสูญเสียทีมงานและบุคลากรให้น้อยลง

ความเสี่ยงจากภาวะตลาด

ธุรกิจและรายได้ของกลุ่มฟินันซ่ามีความสัมพันธ์กับภาวะเศรษฐกิจและตลาดเงินตลาดทุนของประเทศไทยและต่างประเทศ
รวมทั้งความผันผวนของอัตราแลกเปลี่ยนเงินตราต่างประเทศ ดังนั้น
การเปลี่ยนแปลงของภาวะเศรษฐกิจอยางรุนแรง
อาจทำให้เกิดความเสี่ยงในการดำเนินธุรกิจของกลุ่มฟินันซ่า
ซึ่งอาจมีผลกระทบโดยตรงต่อผลการดำเนินงานและฐานะการเงินของกลุ่ม อย่างไรก็ตาม
ผลกระทบดังกล่าวอาจลดลง เนื่องจาก ในภาวะที่เศรษฐกิจถดถอย
บริษัทมีโอกาสหารายได้ที่ปรึกษาอื่นๆ ชดเชย เช่น
รายได้จากการให้บริการเป็นที่ปรึกษาในการปรับโครงสร้างหนี้
และจากการดำเนินธุรกิจของกลุ่มที่ไม่ได้มุ่งเน้นประเทศไทยเพียงประเทศเดียว
โดยกระจายไปยังประเทศอื่นๆ ด้วย จะช่วยลดความเสี่ยงจากภาวะตลาดได้ระดับหนึ่ง
อย่างไรก็ตาม เศรษฐกิจโลกในปีนี้ก็อยู่ในภาวะที่ตกต่ำเช่นกัน
จึงส่งผลกระทบถึงธุรกิจต่างประเทศของกลุ่มด้วย นอกจากนี้
กลุ่มฟินันซ่ายังมีการประกอบธุรกิจทางการเงินหลายๆ ด้าน เช่น ธุรกิจเงินทุน
และธุรกิจการเป็นนายหน้าซื้อขายหลักทรัพย์
ซึ่งจะสามารถช่วยลดความเสี่ยงที่เกิดจากความไม่แน่นอนของรายได้อีกระดับหนึ่ง

ความเสี่ยงจากอัตราแลกเปลี่ยน

เนื่องจากกลุ่มฟินันซ่ามีบริษัทย่อยที่เป็นบริษัทจดทะเบียนในต่างประเทศหลายแห่ง
จึงมีสินทรัพย์และหนี้สินส่วนหนึ่งเป็นเงินตราต่างประเทศ โดย ณ 31 ธันวาคม 2551
บริษัทและบริษัทย่อยมีสินทรัพย์และหนี้สินที่เป็นเงินตราต่างประเทศที่มีนัยสำคัญซึ่งไม่ได้ทำสัญญาป้องกันความเสี่ยงอัตราแลกเปลี่ยนไว้
ดังนี้

+----------------------------------+-----------------+-----------------+
|                                  | (พันหน่วย)        |                 |
+----------------------------------+-----------------+-----------------+
|                                  | สินทรัพย์          | หนี้สิน            |
+----------------------------------+-----------------+-----------------+
| สกุลเงินดอลลาร์สหรัฐ                 | 11,261          | 1,872           |
+----------------------------------+-----------------+-----------------+
| สกุลเงินยูโร                        | 1,077           | -               |
+----------------------------------+-----------------+-----------------+
| สกุลเงินเรนมินบิ (หยวน)              | 4,676           | 203             |
+----------------------------------+-----------------+-----------------+
| สกุลเงินดองเวียดนาม                 | 48,336          | -               |
+----------------------------------+-----------------+-----------------+

ทั้งนี้ ณ สิ้นปี 2551 บริษัทและบริษัทย่อยไม่มีเงินกู้ยืมที่เป็นเงินตราต่างประเทศ

 ความเสี่ยงจากการลงทุน

ปัจจุบันบริษัทมีนโยบายลดการลงทุนในธุรกิจซื้อขายหลักทรัพย์เพื่อบริษัทลง ดังนั้น
ความเสี่ยงจากความผันผวนของภาวะการซื้อขายหลักทรัพย์
และภาวะเศรษฐกิจที่ไม่แน่นอนจึงมีน้อยลง
แต่ยังอาจได้รับผลกระทบจากการด้อยค่าของเงินลงทุนที่ยังคงเหลืออยู่และส่งผลต่อผลการดำเนินงานของกลุ่มฟินันซ่าบ้าง
ทั้งนี้
บริษัทยังมีคณะกรรมการการลงทุนเพื่อกำหนดนโยบายในการลงทุนในหลักทรัพย์ให้เหมาะสมกับภาวะเศรษฐกิจและภาวะตลาดในแต่ละช่วงเวลา
ซึ่งอาจจะเน้นการลงทุนในลักษณะกระจายความเสี่ยงในอัตราส่วนการลงทุนในหลักทรัพย์ต่างๆ
ให้เหมาะสม และเน้นการลงทุนในหลักทรัพย์ของบริษัทที่มีปัจจัยพื้นฐานที่ดี มีสภาพคล่องสูง
และมีแนวโน้มผลประกอบการที่ดี อีกทั้ง ยังกำหนดหลักเกณฑ์ในการตัดขาดทุน
และการตั้งสำรองเผื่อการลดมูลค่าที่เหมาะสม ในส่วนของการลงทุนระยะยาวในกองทุนต่างๆ
ความเสี่ยงของการลงทุนสามารถลดลงจากนโยบายต่างๆ ของกองทุน เช่น
เน้นการลงทุนในบริษัทที่มีกระแสเงินสดที่คงที่และมีแนวโน้มของอัตราการเติบโตที่สูง
เน้นการลงทุนในสินทรัพย์ที่มีมูลค่าต่ำกว่ามูลค่าที่ควรจะเป็น
เน้นการลงทุนที่สามารถมีส่วนร่วมในการบริหารงานได้หรือสามารถส่งกรรมการเข้าไปเป็นตัวแทนได้
ช่วยแนะนำบริษัทที่ทำการลงทุนในเรื่องของการบริหารทางการเงิน
และจัดโครงสร้างการลงทุนที่สามารถลดความเสี่ยงแต่สามารถรักษาโอกาสในการทำกำไรได้

ณ 31 ธันวาคม 2551 บริษัทและบริษัทย่อยมีเงินลงทุนในหลักทรัพย์สุทธิ 888 ล้านบาท
แยกเป็นเงินลงทุนชั่วคราวสุทธิ 609 ล้านบาท (ร้อยละ 68)
เงินลงทุนในบริษัทร่วมและกองทุนต่างๆ 34 ล้านบาท (ร้อยละ 4) และเงินลงทุนระยะยาวสุทธิ
245 ล้านบาท (ร้อยละ 28) ทั้งนี้
เงินลงทุนตามประเภทหลักทรัพย์สามารถจำแนกได้เป็นเงินลงทุนในตราสารหนี้ 299 ล้านบาท
(ร้อยละ 34) และเงินลงทุนในตราสารทุน 589 ล้านบาท (ร้อยละ 66)

ความเสี่ยงอันเกิดจากการจัดจำหน่ายและรับประกันการจำหน่ายหลักทรัพย์

ความผันผวนของภาวะตลาดหลักทรัพย์ อาจส่งผลให้นักลงทุนตัดสินใจไม่จองซื้อหลักทรัพย์ที่ FSL
เป็นผู้รับประกันการจำหน่าย
ทำให้มีความเสี่ยงจากการรับหลักทรัพย์ที่เหลือจากการจัดจำหน่ายเข้าพอร์ตลงทุนของบริษัท
ซึ่งอาจรับรู้ผลขาดทุนภายหลังหลักทรัพย์ดังกล่าวเข้าซื้อขายในตลาดหลักทรัพย์ ในปี 2551
ภาวะตลาดไม่เอื้ออำนวยต่อธุรกรรมการรับประกันการจำหน่ายหลักทรัพย์
กลุ่มฟินันซ่าจึงมีความเสี่ยงที่ต่ำจากธุรกรรมนี้ อย่างไรก็ตาม
ความเสี่ยงดังกล่าวอาจมีมากขึ้นหากบริษัทมีธุรกรรมดังกล่าวมากขึ้นในอนาคต ดังนั้น
เพื่อเป็นการป้องกันความเสี่ยงที่จะเกิดขึ้นในการรับประกันการจำหน่ายแต่ละครั้ง
บริษัทจะศึกษาวิเคราะห์ข้อมูลเบื้องต้นของบริษัทผู้เสนอหลักทรัพย์ รวมทั้ง
ประเมินราคาหลักทรัพย์ที่เหมาะสมและความสนใจของลูกค้าหรือนักลงทุนว่ามีความต้องการที่จะซื้อหลักทรัพย์ที่เสนอขายมากน้อยเพียงใด
เพื่อใช้เป็นเกณฑ์ในการรับประกันการจำหน่าย
รวมทั้งการขอคำยืนยันที่ค่อนข้างแน่นอนจากลูกค้าสำหรับการจองซื้อหลักทรัพย์นั้น นอกจากนี้
การที่ให้สถาบันการเงินที่มีความสนใจเข้ารับการรับประกันการจัดจำหน่ายหลักทรัพย์ในส่วนที่เหลือจะช่วยลดความเสี่ยงดังกล่าวลงได้

ความเสี่ยงจากภาวะการแข่งขันในธุรกิจหลักทรัพย์

สำนักงาน ก.ล.ต. ได้ประกาศเกณฑ์กำหนดค่าธรรมเนียมการซื้อขายหลักทรัพย์ในอัตราขั้นต่ำร้อยละ
0.15 และ 0.25 สำหรับการซื้อขายในลักษณะการส่งคำสั่งแบบอินเตอร์เน็ต
และแบบธรรมดาตามลำดับ โดยให้มีผลบังคับใช้ตั้งแต่วันที่ 1 ม.ค. 2550 เป็นระยะเวลา 3 ปี
และหลังจากนั้นให้เปลี่ยนเป็นอัตราขั้นบันได อีก 2 ปี จึงจะเปิดให้กำหนดค่าธรรมเนียมตามเสรี
ซึ่งส่งผลให้มีการแข่งกันในการให้บริการในการซื้อขายผ่านอินเตอร์เน็ตเพิ่มขึ้น อย่างไรก็ตาม
เพื่อลดผลกระทบจากการแข่งขัน
การดำเนินธุรกิจหลักทรัพย์ของกลุ่มฟินันซ่าจะเน้นการแข่งขันทางด้านคุณภาพมากกว่าด้านราคา
และกำหนดเป้าหมายกลุ่มลูกค้าหลักทรัพย์ที่มีศักยภาพ

ความเสี่ยงในการยกเลิกหรือเปลี่ยนแปลงเงื่อนไขสัญญาว่าจ้างที่ปรึกษาการลงทุน

ผลการดำเนินงานและฐานะการเงินของกลุ่มฟินันซ่า
อาจได้รับผลกระทบและไม่เป็นไปตามที่คาดหมายไว้
หากรายได้ค่าบริการจากธุรกิจที่ปรึกษาและบริหารการลงทุนมีการเปลี่ยนแปลงไปอันเนื่องมาจากการยกเลิกหรือเปลี่ยนแปลงเงื่อนไขผลตอบแทน
ดังนั้น
กลุ่มฟินันซ่าอาจมีความเสี่ยงที่จะถูกยกเลิกสัญญาให้บริการที่ปรึกษาและบริหารการลงทุนแก่กองทุนดังกล่าวต่อไป
หรืออาจเกิดการเปลี่ยนแปลงในเรื่องของอัตราผลตอบแทนที่ลดลงได้ อย่างไรก็ตาม
ด้วยผลงานที่ผ่านมาในการให้คำปรึกษาและบริหารการลงทุนแก่กองทุนดังกล่าว
ได้สร้างผลตอบแทนให้แก่หุ้นส่วนของกองทุนได้ในอัตราที่สูง
อีกทั้งยังมีความสัมพันธ์ที่ดีกับหุ้นส่วนของกองทุน ดังนั้น
ผู้บริหารเชื่อว่าผลงานดังกล่าวจะช่วยลดความเสี่ยงลงและโอกาสที่จะได้เป็นที่ปรึกษาและบริหารการลงทุนให้แก่กองทุนจึงมีอยู่
อนึ่ง
กองทุนต่างประเทศดังกล่าวเป็นกองทุนที่มิได้อยู่ภายใต้พระราชบัญญัติหลักทรัพย์และตลาดหลักทรัพย์และการกำกับดูแลของ
ก.ล.ต.

ผู้ถือหุ้นรายใหญ่มีอิทธิพลต่อการกำหนดนโยบายการบริหารงาน

กลุ่มผู้ถือหุ้นรายใหญ่ของบริษัท คือ กลุ่มของนายยูจีน เอส.เดวิส และกลุ่มของนายวรสิทธิ์
โภคาชัยพัฒน์ ถือหุ้นรวมกันในสัดส่วนประมาณร้อยละ 30 ของหุ้นที่จำหน่ายได้แล้วทั้งหมดของบริษัท
ทำให้กลุ่มของผู้ถือหุ้นดังกล่าวสามารถควบคุมมติที่ประชุมผู้ถือหุ้นในเรื่องสำคัญบางเรื่องซึ่งกฎหมายกำหนดให้ต้องได้คะแนนเสียง
3 ใน 4 ของจำนวนหุ้นที่เข้าประชุมและมีสิทธิออกเสียง เช่น การแก้ไขข้อบังคับ
และการเพิ่มทุนลดทุน เป็นต้น ดังนั้นผู้ถือหุ้นรายอื่นที่มีสิทธิออกเสียงและเข้าร่วมประชุมครบทั้งหมด
อาจไม่สามารถรวบรวมคะแนนเสียงเพื่อตรวจสอบและถ่วงดุลการบริหารของกลุ่มผู้ถือหุ้นรายใหญ่ได้
นอกเหนือจากคณะกรรมการตรวจสอบที่ทำหน้าที่แทนผู้ถือหุ้นรายย่อย